**Rafiq İsmayıl oğlu İsmayılov**, **Rafiq İsmayıl** və ya **Rafiq bəy İsmayıl** (1939, Musaköy, Qazax rayonu – 5 oktyabr 2017) — Azərbaycan Respublikasının humanitar məsələlər üzrə dövlət müşaviri, professor, tarix elmləri doktoru.

Həyatı
------

Rafiq İsmayıl 1939-cu ildə Qazax rayonunun Musaköy kəndində doğulub. 1964-cü ildə Azərbaycan Dövlət Universitetinin Şərqşünaslıq fakültəsinin ərəb şöbəsini bitirmişdir. 1964-1967-ci illərdə SSRİ İqtisadi Əlaqələr Komitəsinin xətti ilə Sudanda və Yəməndə tərcüməçi kimi çalışmışdır.

Rafiq İsmayıl 1968-ci ildən Azərbaycan Dövlət Universitetində müəllim, baş müəllim, dosent vəzifələrində işləmiş, 1978-1986-cı illərdə Azərbaycan Dövlət Universitetinin Tarix fakültəsində dekan müavini vəzifəsində çalışmışdır. O, 1993-cü ildən isə Bakı Dövlət Universitetinin müəllimi kimi fəaliyyətini davam etdirmişdir.

Rafiq İsmayıl 5 oktyabr 2017-ci ildə ölmüşdür. O, Qazax rayonunun Xanlıqlar kəndindəki məzarlıqda dəfn olunmuşdur.

Rafiq İsmayıl professor və tarix elmləri doktoru olmuşdur.

### Ailəsi

Rafiq İsmayıl Əbülfəz Elçibəyin Türkiyə nümayəndəsi Xanım Xəlilova ilə evli olmuşdur. Onların oğlu Prof. Dr. Toğrul İsmayıl Qəhrəmanmaraş Sütçü İmam Universitetində müəllim olaraq çalışır. Nəvələri Sezen İsmayılbəyli Türkiyə Böyük Millət Məclisinin sabiq deputatı, sabiq inşaat və şəhərqurma naziri Mustafa Yılmazın oğlu ilə evlənmişdir.

Siyasi fəaliyyəti
-----------------

Rafiq İsmayıl Azərbaycan Xalq Cəbhəsi üzvü olmuşdur.

Rafiq İsmayıl Azərbaycan Respublikası Prezidentinin səlahiyyətini həyata keçirən Azərbaycan Respublikası Ali Sovetinin sədri İsa Qəmbərin 15 iyun 1992-ci il tarixli 848 nömrəli fərmanı ilə Azərbaycan Respublikasının humanitar məsələlər üzrə Dövlət müşaviri vəzifəsinə təyin edilmişdir. O, 28 iyun 1993-cü il tarixində Azərbaycan Respublikası Prezidentinin səlahiyyətini həyata keçirən Azərbaycan Respublikası Ali Sovetinin sədri Heydər Əliyevin 658 nömrəli fərmanı ilə vəzifəsindən azad edilmişdir.

Rafiq İsmayıl daha sonra Müsavat Partiyasının üzvü olmuşdur. O, həmçinin, Müsavat Partiyasının Məclis üzvü olmuşdur.

Rafiq İsmayıl 2000-ci il parlament seçkilərində çoxmandatlı vahid seçki dairəsi üzrə proporsional seçkilərdə Müsavat Partiyasının vahid siyahısında ilkin seçkiylə 19-cu sırada qərar tutmuşdur, lakin partiyanın %6-lik seçki həddini keçməməsi səbəbi ilə deputat seçilə bilməmişdir.

İstinadlar
----------

1. 1 2 3 4 5  "Rafiq İsmayıl vəfat edib". 2023-04-29 tarixində arxivləşdirilib. İstifadə tarixi: 2023-04-29.
2. 1 2  "Professor Rafiq İsmayılın bu gün anım günüdür". 2022-12-02 tarixində arxivləşdirilib. İstifadə tarixi: 2023-04-29.
3. ↑  "Azərbaycana AĞIR İTKİ: O, dünyasını dəyişdi - FOTO". 2023-04-29 tarixində arxivləşdirilib. İstifadə tarixi: 2023-04-29.
4. ↑  "Xanım Xəlilova keçmiz nazirlə qohum olub". 2023-04-29 tarixində arxivləşdirilib. İstifadə tarixi: 2023-04-29.
5. ↑  "848 - R. İ. İsmayılovun Azərbaycan Respublikasının humanitar məsələlər üzrə Dövlət müşaviri təyin edilməsi haqqında". 2021-01-22 tarixində arxivləşdirilib. İstifadə tarixi: 2023-03-17.
6. ↑  "658 - R. İ. İsmayılovun Azərbaycan Respublikasının humanitar məsələlər üzrə Dövlət müşaviri vəzifəsindən azad edilməsi haqqında". 2021-01-21 tarixində arxivləşdirilib. İstifadə tarixi: 2023-03-17.
7. ↑  "2000-ci ilin və bu günün Müsavat Partiyası - deputatlığa namizədləri müqayisə etsək... (FOTOLAR)". 2023-04-29 tarixində arxivləşdirilib. İstifadə tarixi: 2023-04-29.